એક બાબત પરથી બીજી બાબત પર ફરી રહેલું તેનું વક્તવ્ય કોઈ બાબત પર ઊંડાણમાં વ્યક્ત થતું, કોઈક બાબતોને માત્ર સ્પર્શ કરીને છોડી દેતું, ઓસ્કરના આત્મવિશ્વાસના કેન્દ્રમાં જઈને અટકતું હતું! એસએસની ટૂકડી તરફ ફરીને, હેવાનિયતથી દૂર રહેવા બદલ ઓસ્કરે એમનો પણ આભાર માન્યો. ફ્લોર પર ઊભેલા કેટલાક કેદીઓ અંદરોઅંદર વિચારી રહ્યા હતા, કે ઓસ્કર એક તરફ તેમને એસએસની ઉશ્કેરણી ન કરવા માટે કહી રહ્યો છે, પરંતુ બીજી બાજુ એ પોતે શું કરી રહ્યો છે? એસએસ તો આખરે એસએસ જ હતી, ગેટે હોય કે જોહ્‌ન, હુજર હોય કે શિડ્ટ! એસએસના માણસોને તો માત્ર એક જ વાત શીખવવામાં આવી હતી, અને એ લોકો એ જ કરી રહ્યા હતા… જેણે માનવતાની સરહદોને બંદી બનાવી દીધી હતી!